**PATARIMAI TĖVAMS, AUGINANTIEMS MOKYMOSI SUTRIKIMŲ TURINTĮ VAIKĄ**

Tiek pedagogai, tiek tėvai susiduria su įvairiais klausimais, kaip padėti vaikui, turinčiam mokymosi sunkumų, greičiau prisitaikyti ugdymo įstaigoje, mokytis namuose. Todėl dažnai reikia specifinių žinių, bendrų sprendimų mokant mokymosi sutrikimų turintį vaiką: laiku suteikiant reikalingą psichologinę, socialinę pedagoginę, specialiąją pedagoginę ir/ar specialiąją pagalbą.

Specialieji ugdymosi poreikiai dėl mokymosi sunkumų gali atsirasti bet kuriame mokymosi etape. Todėl svarbu atsižvelgti į individualius vaiko poreikius, taikyti numatytus pagalbos būdus sistemingai ir namuose.

**Sutrikimo apibūdinimas/požymiai:**

**Bendrieji mokymosi sutrikimai**

Tai grupė sutrikimų, kurie pasireiškia mokymosi pasiekimų atsilikimu iš dviejų ir daugiau dalykų (skaitymo, rašymo, matematikos ar kitų mokomųjų dalykų), pasireiškiančių įsisavinant mokymosi programą. Šis atsilikimas yra tikėtinas, kai asmens intelektiniai gebėjimai yra žemi (IQ yra nuo 70 iki 79), tačiau nesiekia labai žemo intelekto ribos (IQ 69 ir žemesnis).

Dėl sistemingai patiriamų sunkumų ir neigiamų išgyvenimų šiuos mokymosi sutrikimus turintiems mokiniams dažniau formuojasi žema savivertė, lėtėja pažintinis aktyvumas, krenta mokymosi motyvacija, neretai atsiranda emocijų ir elgesio sutrikimai.

**Specifiniai mokymosi sutrikimai**

Sutrikimai, kurie pasireiškia mažesniais skaitymo, rašymo ir matematikos mokymosi pasiekimais, nei tikėtina pagal intelektinius gebėjimus (kai IQ yra 80 ir aukštesnis) bei vaiko amžių atitinkantį ugdymą.

Sutrikimams būdinga, kai dėl atskirų pažinimo procesų neišlavėjimo ar sutrikimo mokymosi pasiekimai neatitinka bendrųjų pasiekimų ir kompetencijų, tačiau jų priežastis nėra intelekto, sensoriniai (rega, klausa) sutrikimai ir netinkamas ugdymas ar sociokultūrinės sąlygos.

**Neverbaliniai mokymosi sutrikimai**

Sutrikimai pasireiškia motorinių įgūdžių stoka, sunkumais sprendžiant neverbalines užduotis ir apdorojant vizualinę erdvinę informaciją.

Verbaliniai šių mokinių gebėjimai yra vidutiniai ar aukštesni nei vidutiniai ir reikšmingai aukštesni nei neverbaliniai gebėjimai. Todėl šie mokiniai gali gerai suprasti ir vykdyti žodines instrukcijas, nuorodas, skirtas žodinei veiklai, atpasakoti perskaitytą tekstą, atsakyti į klausimus, pasakoti iš asmeninės patirties.

**Patarimai**

1. Namuose *siekite kurti* teigiamus emocinius santykius su savo vaiku (pvz.: grįžusio iš mokyklos vaiko paklauskite *ko išmoko* mokykloje, kaip jautėsi ir pan.).
2. Namuose parinkite tinkamą, kuo mažiau dėmesį blaškančią, namų darbų atlikimo vietą.
3. Leiskite vaikui pačiam nusistatyti darbo tempą, skirti daugiau laiko užduotims atlikti.
4. *Darykite pauzes* leisdami vaikui atsitraukti nuo veiklos, pajudėti, ypač jei vaikas nebegali susikaupti ir atlikti užduoties.
5. Jeigu būtina, tai *padėkite perskaitydami* raštu pateiktas namų darbų užduotis.
6. Raginkite naudotis papildomomis priemonėmis (skaičiuotuvu, daugybos lentele, formulėmis, sprendimų pavyzdžiais ir pan).
7. Leiskite vaikui tyliai sau diktuoti rašomus žodžius.
8. Padėkite vaikui pradėti užduotį (parodykite atlikimo pavyzdį, skatinkite juo naudotis).
9. Mažinkite skaitomo teksto apimtį, likusią neperskaitytą dalį vaikas turėtų išklausyti (skaito suaugęs asmuo).
10. Paraginkite pasižymėti skaitomo teksto vietą (spalvomis ar jei reikia, lapuose paryškindami linijas), kurioje gali būti svarbi informacija.
11. Raginkite klausti, jeigu kažko nesupranta atliekant užduotis.
12. Mokytojui rekomendavus sudėtingesnius tekstus iš anksto persiskaitykite juos namuose (perskaito pats ar šeimos nariai).
13. Esant galimybei, parinkite knygą, kurią skaityti būtų patogiau (didesni tarpai tarp eilučių, didesnis šriftas).
14. Skatinkite vaiko domėjimąsi mokymusi: dažniau naudokite pagyrimus, paskatinimus už gerai atliktą užduotį ar jos dalį.
15. Jeigu vaikas atliko visas skirtas užduotis, nebeduokite papildomų užduočių.
16. Sekite pasakas, jas aptarkite. Bandykite išmokti pasekti.
17. Mokykite eilėraščių, elementarių, kad ir iš savo vaikystės.
18. Minkite mįsles, padėkite jas įminti, apibūdinant daiktą, tai yra ,,užvedant ant kelio”. Tai priklauso nuo jūsų fantazijos.
19. Skaitykite kartu su vaiku jo amžiui skirtas knygas. Knygos-geriausias būdas lavinti vaiko vaizduotę.
20. Matomus paveikslėlius knygose aptarkite, išsiaiškinkite žodžių prasmę, tardami žodžius keiskite balso intonaciją, rodykite judesius ir panašiai.
21. Formuokite regos, erdvės, laiko vaizdus.
22. Mokykite skirti dešinę, kairę kūno puses, tai įtvirtinkite atlikdami kitas užduotis.
23. Dėkite daiktus tarp dviejų-trijų daiktų (padėk parkerį knygos kairėje, o dešinėje-pieštuką ir panašiai).
24. Dėliokite dėliones, vartokite sąvokas: viršuje, apačioje, kairėje, dešinėje…
25. Lankstykite lapą į dvi, keturias dalis, įvardinkite dalių vietą (lapo kairės pusės viršus, apačia ir t.t.; galite paprašyti nupiešti nurodytoje dalyje).
26. Turtinkite žodyną. Prisiminkite sinonimus ir antonimus.
27. Namų aplinkoje tvirtinkite prielinksnius (ant stalo, į stalčių, virš spintelės ir panašiai), priešdėlius (apsiauk batus, užsimauk pirštinės apsivilk striukę…)
28. Nepamirškite pagirti vaikų už pastangas, pasidžiaugti kartu su jais.